ՈՂՋՈՅՆԻ ԽՕՍՔ
(26 Ապրիլ 2009, Հայկազեան Համալսարան,
Վարդան Օսկանեանի նոր հրատարակուած գիրքի շնորհանդէս,
կազմակերպող՝ Ազդակ եւ Համազգային Հրատարակչատուն)

Այսօր խօսք առնելու հրաւէրը ստանալէս մինչեւ ապրիլեան խոր-հուրդով լեցուն այս իրիկունը, 1991-ի անկախութենէն մինչեւ ներկայի մեր միջազգային բարդ մաքառումները՝ դարձան մտորումներուս եւ ապրում-ներուս առիւծի բաժինը։ 
Ինքզինքս բախտաւոր կը զգամ որ այս առթիւ անգամ մը եւս կը վերապրիմ երկուշաբթի, 2 Մարտ 1992-ի պատմակերտ օրը՝ երբ Հայաս-տանի նորանկախ հանրապետութիւնը անդամ կը դառնար Միացեալ Ազգերու Կազմակերպութեան։
Ատկէ առաջ քանի մը անգամներ եղած էի ՄԱԿ-ի Նիւ Եորքի կեդրոնատեղիին մէջ։ Նոյնիսկ երբ բարեկամներ Նիւ Եորք-Նիւ Ճըրզի այցելած էին, անպայման ուզած էին գոնէ դուրսէն տեսնել ՄԱԿ-ի շէնքը։ Առաւել, ամեն տարի, Ապրիլ 24-ին, ցոյցի ելած էինք ՄԱԿ-ի շէնքին առջեւ։ Սակայն, Անթիլիասէն մինչեւ ամերիկեան հեռաւոր ափեր մեր ժողո-վուրդին ծառայութեան լծուած երեք հոգեւորականներ, այս անգամ որպէս տանտէր նստած էինք պաշտօնական ժողովասրահին մէջ, երբ հանդի-սաւորապէս կը հնչէր ՀԱՅԱՍՏԱՆ անունը եւ ապա շէնքին մուտքին գտնուող բազմաթիւ ազգերու դրօշակները կրող ձողաշարքին շուրջ խմբուած, կը գտնէինք մե՛ր դրօշակը, աշխարհի մայրաքաղաքին օտար երկինքին տակ ծածանող մե՛ր ԵՌԱԳՈՅՆ-ը եւ արդար հպարտութեամբ, դարերը ներկային կապող անքակտելի օղակով մը կը նկարուէինք անոր հետ՝ զայն վերանկարելով մեր սրտին մէջ որպէս միջազգային ընկերութ-եան մուտքի հաւաքական անձագիր։
Ն.Ս.Օ.Տ.Տ. Արամ Ա. Վեհափառ Հայրապետի տնօրինումով, այնպէս դասաւորուեցաւ, որ 1997-էն սկսեալ ես ալ, որպէս Մեծի Տանն Կիլիկիոյ Կաթողիկոսութեան միջ-եկեղեցական յարաբերութիւններու վարիչ, հա-մեստ նպաստս բերեմ Հայ Եկեղեցւոյ մշակած միջազգային յարաբերութ-իւններուն։
Ահաւասիկ այս պատմական դէպքը եւ անոր յաջորդող դէպքերուն շարքը, անկախութեան 18 տարիներուն 10 տարիները արտաքին գործոց նախարարի հանգամանքով որպէս ամենօրեայ պատասխանատւութիւն, աշխատանք եւ քաղաքական պայքար ապրած անձ մը եւ անոր երկնած գիրքը՝ հայուն եւ Հայաստանին միջազգային ընտանիքէն ներս ունեցած դերակատարութիւնը լուսարձակի տակ բերող անմիջական մասնակցողի կեանքին բովէն անցած ծաւալուն, մանրամասն ու համապարփակ վկա-յութիւն մը, ի խնդիր ազգը խմորող գերագոյն իտէալներու։
19-րդ դարու ռուս մարգարէատեսիլ աստուածաբան եւ իմաստասէր Վլատիմիր Սոլովիէվ (1853–1900) ազգային գաղափարախօսութեան մա-սին հետեւեալը կ՚ըսէ. «Ազգային գաղափարը ոչ թէ այն է, թէ ինչ կը մտածէ ազգը իր մասին ժամանակի մէջ, այլ՝ թէ ինչ կը մտածէ անոր մասին Աստուած յաւերժութեան մէջ»։
Կարդալ այս գիրքը, կը նշանակէ անգամ մը եւս հաստատել թէ ազգովին յաւիտենականութեան ուխտաւորն ենք։ Առաւել, կը հաստատէ դիւանագիտութեան մանուածապատումը եւ, ի հեճուկս նոյնիսկ ամենա-դոյզն վերապահութեան, կը գօտեպնդէ մեզ ապրիլ հայութեան եւ Հայաս-տանի Հանրապետութեան մէկ սրտին տրոփով, որուն համար Պրն. Վար-դան Օսկանեանին շնորհակալութիւն յայտնելը կ՚անդրանցնի յաւուր պատշաճի խօսքի մը սահմանը եւ կը դառնայ Հայաստանին եւ հայութեան մատուցած իր բոլոր ծառայութիւններուն համար արտասանուած սրտի քաղցր խօսք մը ու մտերմիկ յանձնարարութիւն մը՝ առանց ընկրկումի նո՛յնը շարունակելու իր ընտրած նոր ուղիներուն վրայ եւ շատ մօտիկ ապագային նաեւ մեզի տալու իր յուշերուն հատորը կարդալու եզակի հաճոյքը։

